תלמידי תיכון "בליך" ברמת גן פנו אתמול (א') לצוות המורים בבית הספר בבקשה שיאפשרו להם לתלות את דגל הגאווה בפתח המוסד החינוכי, כחלק מאירועי חודש הגאווה שמציינים בימים אלו ברחבי הארץ. העירייה נתנה את הסכמתה, אך דווקא משרד החינוך הביע התנגדות. גורמים בתיכון הוותיק אמרו כי נמסר להם מהמשרד שהמהלך עלול להוביל לתסיסה, ואף להתפרש כ"חלק מקמפיין לפני הבחירות המקומיות".

דגל הגאווה. לא בבית ספרנו (צילום: מוחמד שינאווי)

בתיכון הופתעו מהתשובה, שכן מדובר במחווה שיזמו התלמידים. יעל כהן, תלמידת כיתה י"ב בבית הספר שפעילה בקהילת הלהט"ב, סיפרה ל-ynet: "זה מאוד הכעיס אותי שלא מאפשרים לתלות דגל. אני חושבת שצריך לתת ביטוי לגאווה, אם לא ניתן לזה ביטוי יהיה אפשר לטאטא בעיות שיש לקהילה כמו אימוץ, זוגיות ובעיות אחרות. בלי לדבר על זה לא נוכל להתקדם".

לדבריה, "זה חשוב מאוד בעיקר בבתי ספר ששם גדל דור חדש של אנשים שיכול להוביל בחינוך שינוי אמיתי".

תלמיד נוסף בבית הספר אמר: "בסך הכול רצינו להזדהות עם הקהילה הגאה שעדיין נלחמת על הזכויות שלה. יש לי חברים מהקהילה הגאה, יש הרבה נושאים שצריך להילחם עליהם כמו נישואים, פונדקאות והכרה. מחנכים אותנו לזכויות ושוויון ומצד שני לא מאפשרים לנו לתלות דגל שכל מה שהוא מסמן זה שיוויון וסובלנות לאחר".

לדברי ראש עיריית רמת גן, ישראל זינגר, "רמת-גן היא עיר פלורליסטית הדוגלת בחופש ביטוי וחופש בחירה ואינה רואה לנכון למנוע הצבת דגל גאווה במוסד חינוך עירוני, בעיקר כשמדובר ביוזמה של התלמידים. הדבר אינו מהווה הסתה או פגיעה בזולת". הוא התחייב כי אם משרד החינוך יעמוד בסירובו, העירייה תשקול להציב תורן עם דגל גאווה במרחב העירוני מחוץ לשטח בית הספר, "על מנת לאפשר לתלמידים לבטא את בחירתם".

במשרד החינוך סירבו להתייחס לנושא.